কাঁথির উপনির্বাচনে দলীয় প্রার্থীর হয়ে প্রচারে এসে মমতা বন্দ্যোপাধ্যায় সরকারকে কড়া হুমকি দিয়ে গেলেন বিজেপির জাতীয় সাধারণ সম্পাদক কৈলাস বিজয়বর্গীয়। রামনবমীর মিছিলে অস্ত্র নিয়ে হাঁটার জন্য রাজ্য বিজেপি সভাপতি দিলীপ ঘোষের বিরুদ্ধে মামলা করেছে পশ্চিম মেদিনীপুরের পুলিশ। সেই প্রসঙ্গেই মমতাকে চ্যালেঞ্জ ছোড়েন কৈলাস।
তিনি বলেন, ‘চ্যালেঞ্জ করছি, যদি বাস্তবেই প্রশাসন চালাতে হয়, সবার সঙ্গে সমান ব্যবহার করুন। রামনবমীর মিছিলে ভগবান রামের অস্ত্র নিয়ে বেরনোর জন্য বিরুদ্ধে মামলা করছে। মহরমে শ’য়ে শ’য়ে লোক হাতে অস্ত্র নিয়ে বেরোয়, সরকারের কি দম আছে কী ওদের বিরুদ্ধে মামলা করে?’
আরও পড়ুন:—
ক্ষমতা থাকলে গ্রেফতার করে দেখান, ‘অস্ত্র-দিলীপ’-এর বিস্ফোরক চ্যালেঞ্জ
গ্রেফতার হতে পারেন দিলীপ, মমতার কড়া হুঁশিয়ারিতে জল্পনা
শুধু দিলীপ ঘোষই নয়, যেসব রাস্তায় পুলিশের অনুমতি ছাড়া রামনবমীর দিন অস্ত্র নিয়ে মিছিল হয়েছে, সেখানেই স্বতঃপ্রণোদিত মামলা করেছে পুলিশ। একে ‘প্রতিহিংসার রাজনীতি’ বলে অভিযোগ করেছেন কৈলাস। তিনি বলেন, ‘কোনও গ্রামে যদি তৃণমূলের কেউ তলোয়ার নিয়ে মিছিল করেন, তাঁর বিরুদ্ধেও মামলা করবেন তো মুখ্যমন্ত্রী? এই সরকার প্রতিহিংসাবশত দিলীপ ঘোষের বিরুদ্ধে মামলা করেছে।’
অন্যদিকে মমতা বন্দ্যোপাধ্যায় জানিয়ে দিয়েছেন, আইন আইনের পথে চলবে। শুক্রবার পশ্চিম বর্ধমান জেলার উদ্বোধনী অনুষ্ঠানে মমতা বলেন, ‘ওরা তলোয়ার খেলে মানুষ কাটার জন্য। রামচন্দ্র নিজের চোখ দিয়ে পুজো করেছিলেন। এরা চোখ খুবলে নেবে। খালি হিন্দু-মুসলমান করছে।’

রামনবমীর মিছিল নিয়ে কয়েকদিন ধরেই কড়া মন্তব্য করছেন মমতা বন্দ্যোপাধ্যায়। এদিনও তার ব্যতিক্রম হয়নি। বিজেপি নেতৃত্বকে আক্রমণ করে মমতা বলেন, ‘এরা দেশের সংস্কৃতিই বোঝে না। মন্দিরে পুজো করে না, রাস্তায় মিছিল করে। রাজনীতি ও ধর্ম এক নয়।’
বিজেপি নেতা কৈলাস বিজয়বর্গীয় যদিও দাবি করেছেন, ‘মুখ্যমন্ত্রী এটা বিবেচনা করুন এবং দিলীপ ঘোষের বিরুদ্ধে মামলা প্রত্যাহার করুন।’